5b77926c7c1ce3a5ec2e264ac7bebeb8
Ποια είναι τα 10 απαραίτητα tips για εύκολη μετακόμιση από το παλιό σου σπίτι;
------------------------------------------------------------------------------


douleutaras.gr
2020.05
### **#1 Αποσύνδεσε με προσοχή τις ηλεκτρικές συσκευές**


Αν σκοπεύεις να πακετάρεις και να οργανώσεις τη μετακόμιση, χωρίς τη βοήθεια συνεργείου, πρέπει να δώσεις ιδιαίτερη προσοχή στην αποσύνδεση και το πακετάρισμα οικιακών συσκευών. Ιδανικά, μπορείς να κατεβάσεις το γενικό διακόπτη ρεύματος, για να κάνεις αυτή την εργασία με απόλυτη ασφάλεια.


### **#2 Κατέβασε τις κουρτίνες και τα κουρτινόξυλα**


Πρόσεξε να μην χαλάσεις το κουρτινόξυλο σου, καθώς το κατεβάζεις. Αν θέλεις να το χρησιμοποιήσεις ξανά στο νέο σπίτι μετά τη μετακόμιση, χρησιμοποίησε τα εργαλεία σου με υπομονή και χωρίς βιασύνη, για να αποφύγεις ένα πιθανό ατύχημα.


### **#3 Απεγκατάστησε τα φωτιστικά οροφής**


Μπορείς να πακετάρεις και να μεταφέρεις στο νέο σπίτι, ακόμα και τα φωτιστικά. Ωστόσο, χρειάζεται πολλή προσοχή, όπως και με τις ηλεκτρικές συσκευές. Κατέβασε το γενικό διακόπτη ρεύματος, ζήτησε βοήθεια από κάποιο αγαπημένο σου πρόσωπο, για να σου κρατάει τη σκάλα και κατέβασε τα φωτιστικά σου!


### **#4 Αποσυναρμολόγησε τα μεγάλα έπιπλα**


Αν χρειαστεί να μεταφέρεις ένα ολόκληρο κρεβάτι, για παράδειγμα, είναι πιθανό να χρειαστείς ανυψωτικό μηχάνημα για μετακομίσεις. Μια μεταφορική μας μπορεί να σε εξυπηρετήσει και για αυτό, αλλά το κόστος θα είναι υψηλότερο. Λοιπόν, αποσυναρμολόγησέ το σε κομμάτια, για να κάνεις πολύ πιο εύκολη τη μεταφορά του.


### **#5 Φρόντισε τα εύθραυστα αντικείμενα**


Χρησιμοποίησε πλαστικά - χάρτινα ποτήρια και πιάτα σαν προστατευτικά για τα γυάλινα - πορσελάνινα σκεύη σου. Δείξε γενναιοδωρία με το προστατευτικό χαρτί που χρησιμοποιείς για το πακετάρισμα. Και φυσικά, μην ξεχάσεις να βάλεις επισήμανση “Εύθραυστο” στις κούτες που περιέχουν εύθραυστα αντικείμενα.


### **#6 Κέρδισε χώρο από το πακετάρισμα ρούχων**


Μπορείς να διπλώσεις τα ρούχα σου σε σφιχτά ρολά, έτσι ώστε να μην καταλαμβάνουν πολύ χώρο μέσα στη βαλίτσα. Δείξε ευρηματικότητα, εφόσον τα ρούχα δεν είναι εύθραυστα και δεν χρειάζονται πολλή προσοχή στη μετακίνηση κατά τη μετακόμιση. Επίσης, αξιοποίησε τις ειδικές θήκες για αποθήκευση ρούχων, για τα πιο ογκώδη ρούχα (π.χ. παλτό).


### **#7 Οργάνωσε τα μικρά αντικείμενα**


Πολλές φορές στις μετακομίσεις, το πιο δύσκολο κομμάτι είναι να πακετάρεις τα μικρο - αντικείμενα, χωρίς να χαθεί τίποτα. Εμείς σου προτείνουμε να ξεκινήσεις με αυτά, αντί να τα αφήσεις για το τέλος. Μην τα τοποθετήσεις χύμα μέσα σε κούτες, αλλά τοποθέτησέ τα σε τσάντες, σακούλες ή δοχεία, όπου είναι συγκεντρωμένα και ασφαλή από το να χαθεί κάτι.


### **#8 Απόφυγε να μεταφέρεις συσκευασίες με υγρά**


Για παράδειγμα, προσπάθησε να καταναλώσεις τα υγρά καθαριστικά σπιτιού, πριν τη μετακόμιση. Είναι πολύ δύσκολο να ασφαλίσεις σωστά όλες τις συσκευασίες, έτσι ώστε να μην γίνει κανένα ατύχημα. Ταυτόχρονα, τέτοιου είδους φορτία κάνουν πιο δύσκολη την εργασία για τη μεταφορική και προσθέτουν βάρος.


### **#9 Φτιάξε μια τσάντα με είδη πρώτης ημέρας**


Σε πολλές περιπτώσεις, δεν ξε-πακετάρουμε όλες τις κούτες κατά την πρώτη μέρα της μετακόμισης σε καινούργιο σπίτι. Έτσι, κρίνεται απαραίτητο να έχεις έτοιμα κάποια πράγματα που θα χρειαστείς αμέσως, σε μια ξεχωριστή τσάντα. Με τον τρόπο αυτό, θα γίνει πολύ πιο εύκολη η πρώτη σου μέρα εγκατάστασης, με λιγότερο άγχος.


### **#10 Μην μεταφέρεις ό,τι δεν χρειάζεσαι**


Η μετακόμιση είναι μια καλή ευκαιρία, για να ξεφορτωθείς ό,τι δεν χρειάζεσαι πραγματικά. Ρούχα που δεν πρόκειται να φορέσεις ξανά, αντικείμενα που δεν θα χρειαστείς, δεν υπάρχει λόγος να τα μεταφέρεις στο καινούργιο σου σπίτι. Αν τα αφήσεις πίσω, θα έχεις λιγότερο φορτίο, η μεταφορική θα κάνει τη μεταφορά πιο εύκολα και γρήγορα και πιθανώς, το κόστος μετακόμισης θα είναι πιο χαμηλό!

